Up-405/01
Natisni
Opravilna št.:
Up-405/01
Datum odločitve:
1. 10. 2002
ECLI:
ECLI:SI:USRS:2002:Up.405.01
Akt:
Ustavna pritožba A. A. zoper odločbo Zavoda za pokojninsko in invalidsko zavarovanje Slovenije št. 1 4 4059172 z dne 13. 9. 2001

Ustavna pritožba A. A. zoper sklep Vrhovnega sodišča št. VIII Ips 216/2000 z dne 24. 4. 2001 v zvezi s sklepoma Višjega delovnega in socialnega sodišča št. Psp 107/2000 z dne 13. 7. 2000 in Delovnega in socialnega sodišča v Ljubljani št. Ps 1179/98 z dne 1. 3. 2000
Izrek:
Ustavna pritožba A. A. zoper odločbo Zavoda za pokojninsko in invalidsko zavarovanje Slovenije št. 1 4 4059172 z dne 13. 9. 2001 se zavrže.

Ustavna pritožba A. A. zoper sklep Vrhovnega sodišča št. VIII Ips 216/2000 z dne 24. 4. 2001 v zvezi s sklepoma Višjega delovnega in socialnega sodišča št. Psp 107/2000 z dne 13. 7. 2000 in Delovnega in socialnega sodišča v Ljubljani št. Ps 1179/98 z dne 1. 3. 2000 se zavrže.
Evidenčni stavek:
Ker je pritožnik ustavno pritožbo zoper odločbo Zavoda za pokojninsko in invalidsko zavarovanje vložil pred izčrpanjem pravnih sredstev, zoper sklep Vrhovnega sodišča pa prepozno, za obravnavanje ustavne pritožbe niso izpolnjene procesne predpostavke.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 1. in 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
1. 10. 2001
Vrsta odločitve:
sklep
Vrsta rešitve:
zavrženje
Dokument:
US21746
Up-405/01 - 5
21. 10. 2002
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 1. oktobra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
1. Ustavna pritožba A. A. zoper odločbo Zavoda za pokojninsko in invalidsko zavarovanje Slovenije št. 1 4 4059172 z dne 13. 9. 2001 se zavrže.
2. Ustavna pritožba A. A. zoper sklep Vrhovnega sodišča št. VIII Ips 216/2000 z dne 24. 4. 2001 v zvezi s sklepoma Višjega delovnega in socialnega sodišča št. Psp 107/2000 z dne 13. 7. 2000 in Delovnega in socialnega sodišča v Ljubljani št. Ps 1179/98 z dne 1. 3. 2000 se zavrže.
Obrazložitev
1. Pritožnik v vlogah z dne 21. 9. 2001 (R-118/01-1) in z dne 28. 9. 2001 (Up-405/01-1) ter z dne 28. 11. 2001 (Up-405/01-3) navaja, da mu je zaradi uvedbe stečaja podjetja, kjer je bil zaposlen, leta 1991 prenehalo delovno razmerje. Od 10. 9. 2001 ima pravico do predčasne starostne pokojnine. Zahtevo za starostno pokojnino je vložil tudi že leta 1997, vendar pa je bila zavrnjena, ker je na dan 30. 3. 1992, ki je bil odločilen za uveljavljanje pravice po 295. členu Zakona o pokojninskem in invalidskem zavarovanju (Uradni list RS, št. 12/92 in nasl. - v nadaljevanju ZPIZ92), dopolnil starost le 48 let in 6 mesecev in tako ni izpolnil pogojev navedenega člena. Ker s svojo zahtevo tudi pred sodišči ni uspel, je zoper sodbo Višjega delovnega in socialnega sodišča vložil revizijo. Kot je razvidno iz izpodbijanega sklepa, revizije ni vložil pri sodišču prve stopnje, zaradi česar je k temu prispela po preteku 30 dni in jo je zato zavrglo. Zoper ta sklep se je pritožil in vložil revizijo, ki je bila z izpodbijanim sklepom zavrnjena. Pritožnik v ustavni pritožbi meni, da sodišča kršijo njegove človekove pravice, ker mu ne priznajo pravice do pokojnine po 295. členu ZPIZ92. Zakaj izpodbija odločbo Zavoda za pokojninsko in invalidsko zavarovanje z dne 13. 9. 2001, pritožnik ne obrazloži.
2. V skladu z 51. členom Zakona o Ustavnem sodišču (v nadaljevanju ZUstS) je ustavno pritožbo dopustno vložiti šele po izčrpanju vseh pravnih sredstev. Sprejeto je torej načelo, da Ustavno sodišče kot najvišji organ sodne oblasti za varstvo človekovih pravic in temeljnih svoboščin (prvi odstavek 1. člena ZUstS) odloča o ustavni pritožbi le, če zatrjevane kršitve človekovih pravic in temeljnih svoboščin niso bile odpravljene že prej na podlagi odločanja o vloženih rednih in izrednih pravnih sredstvih. Drugi odstavek 51. člena ZUstS določa, da lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. To pomeni, da lahko Ustavno sodišče izjemoma odloča o ustavni pritožbi že pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev. Za tak primer gre pri izpodbijani odločbi Zavoda za pokojninsko in invalidsko zavarovanje. V zvezi s to je imel pritožnik ob vložitvi ustavne pritožbe na voljo še vsa redna in izredna pravna sredstva.
3. Po določbi prvega odstavka 52. člena ZUstS je treba ustavno pritožbo vložiti v šestdesetih dneh od vročitve izpodbijanega akta. Izpodbijani sklep Vrhovnega sodišča z dne 24. 4. 2001 je bil pritožniku po njegovih lastnih navedbah vročen dne 30. 5.
2001. Dne 31. 5. 2001 se je zoper ta sklep pritožil, dne 1. 6. 2001 pa mu je vodja Delovno socialnega oddelka Vrhovnega sodišča sporočil, da pravna sredstva zoper odločitve revizijskega sodišča niso dovoljena. Zadnji dan za vložitev ustavne pritožbe je bil ponedeljek 30. 7. 2001. Glede na to, da je pritožnik ustavno pritožbo vložil priporočeno na pošto dne 21. 9. 2001, jo je vložil po preteku šestdesetdnevnega roka.
4. Ker je pritožnik ustavno pritožbo zoper odločbo Zavoda za pokojninsko in invalidsko zavarovanje vložil pred izčrpanjem pravnih sredstev, zoper sklep Vrhovnega sodišča pa prepozno, za obravnavanje ustavne pritožbe niso izpolnjene procesne predpostavke. Zato jo je Ustavno sodišče zavrglo.
5. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan